چین میں قید آسٹریلوی شہری کو سزائے موت: آسڑیلیا کا شدید احتجاج
آسٹریلیا کے حکام کا کہنا کہ جب سے اس اداکار کو زیر حراست رکھا گیا ہے، سفارتی عملے نے ان کی قانونی مدد جاری رکھی ہے۔ اداکار گلیسی کے دوستوں کا کہنا ہے کہ انہیں دھوکے سے اس کیس میں پھنسایا گیا۔ اب ان کے پاس سزا کے خلاف اپیل کرنے کے لیے ایک ہفتے کہ مہلت ہے
واشنگٹن — بتایا جاتا ہے کہ کرونا وائرس کے سلسلے میں پہلے سے کشیدہ باہمی تعلقات مزید خراب ہوتے نظر آ رہے ہیں۔ سڈنی سے ہمارے نامہ نگار فل مرسر نے خبر دی ہے کہ سن 2013ء میں اداکار کارم گلیسی کو چین میں گرفتار کیا گیا تھا۔ مبینہ طور سے گوان ژو شہر میں ان کے پاس سےکئی کلوگرام سینتھیٹک منشیات میتھامیفیٹامائین برآمد ہو ئی تھی۔ پچھلے ہفتے یہ خبر سامنے آئی کہ جرم ثابت ہونے پر انہیں موت کی سزا سنائی گئی ہے۔ آسٹریلیا کے حکام کا کہنا کہ جب سے اس اداکار کو زیر حراست رکھا گیا ہے، سفارتی عملے نے ان کی قانونی مدد جاری رکھی ہے۔ اداکار گلیسی کے دوستوں کا کہنا ہے کہ انہیں دھوکے سے اس کیس میں پھنسایا گیا۔ اب ان کے پاس سزا کے خلاف اپیل کرنے کے لیے ایک ہفتے کہ مہلت ہے۔ کینبرا میں آسٹریلوی وزیر اعظم سکاٹ موریسن نے کہا ہے کہ آسٹریلیا سزائے موت کا مخالف ہے اور ہم مسٹر گلیسی کی قانونی امداد جاری رکھیں گے۔ ہمیں ان سے اور ان کے خاندان سے دلی ہمدردی ہے۔ سزائے موت کے اس فیصلے کے بعد دونوں ملکوں کے تعلقات مزید کشیدہ ہو گئے ہیں۔ چین آسٹریلیا کا سب سے بڑا تجارتی شراکت دار ہے۔ کچھ عرصہ پہلے اس نے کرونا وائرس کے بارے میں ہونے والی تحقیقات میں چین کے تعاون کے باے میں سوالات اٹھائے تھے۔ اس کے علاوہ آسٹریلیا نے چین پر یہ الزام بھی لگایا تھا کہ وہ اس کے اندرونی معاملات میں دخل اندازی اور سائبر جاسوسی کر رہا ہے۔ دوسری طرف چین نے اپنے شہریوں اور طلبا کو متنبہ کیا تھا کہ آسٹریلیا ان کے لیے محفوظ ملک نہیں رہا، کیوں کہ وہاں کرونا وائرس کے نام پر نسلی تعصب بڑھ رہا ہے۔ فی الحال آسٹریلیا کے حکام گلیسی کی سزا کو سفارتی سطح پر نہیں اٹھا رہے ہیں، کیوںکہ اس سے ان کی اپیل متاثر ہو سکتی ہے۔ چین کے اخبارات نے اس سزائے موت کے بارے میں آسٹریلیا کے رد عمل پر تنقید کی ہے اور کہا ہے کہ آسٹریلیا کا رویہ غیر منطقی ہے۔